Duffett die solis in Huberte Rupert-gedenkkonsert | Netwerk24
Deur Christiaan Boonzaier 23 Oktober 2019 08:00
Die KFO lig jaarliks met die gedenkkonsert sy hoed vir Rupert, wat in haar leeftyd 'n filantroop en groot ondersteuner van die kunste was. Rupert, wat in 2005 in die ouderdom van 85 oorlede is, sou vanjaar haar 100ste verjaardag gevier het.
Met sy optrede sluit Duffett hom by 'n lang lys roemryke Suid-Afrikaanse musici aan – soos die violiste Pieter Schoeman, Sarita Oeranofski, Avigail Bushakevitz en die pianis Kathleen Tagg – wat voorheen uit die buiteland na Suid-Afrika teruggekeer het om as solis in die gedenkkonsert op te tree.
Duffett, wat eens 'n student van Jack de Wet was en pal kompetisies in Suid-Afrika gewen het, bevind hom tans in Boston, Amerika, waar hy 'n student van Dana Mazurkevich is en sy doktorale studie in musiek aan die Universiteit van Boston voltooi. Hy was ook voorheen 'n student van Joel Smirnoff by die Cleveland Institute of Music, en het sy magistergraad aan die Yale-universiteit onder leiding van Sijoko Aki voltooi.
Hy sal die solis in die Duitser Felix Mendelssohn se Vioolkonsert in E mineur, op. 64 wees. Mendelssohn se konsert-overture The Hebrides is saam met die Duitser Johannes Brahms se Simfonie no. 3 in F majeur op. 90 op die program.
Schalk van der Merwe, wat die vierde Len van Zyl-dirigeerkompetisie gewen het, sal die orkes lei.
Die Huberte Rupert-gedenkkonsert vind op 29 November om 20:00 in die US Konservatorium se Endlersaal op Stellenbosch plaas. Kaartjies teen R150 (R100 vir studente en pensioentrekkers) is by Computicket beskikbaar of skakel 021 421 7695. Stuur 'n e-pos na luvuyo@cpo.org.za vir meer inligting.